google/wiki40b huggingface dataset:
IRC

IRC-klienter

Det er en rekke klienter man kan bruke for å benytte IRC. Den mest populære regnes å være mIRC, som har blitt lastet ned mer enn 150 millioner ganger. Av andre klienter er PIRCH, CGI:IRC, Pidgin, Trillian, BitchX og HydraIRC. Irssi, XChat og EPIC er utviklet for Unix-baserte systemer, mens ChatZilla er for Firefox. Det er også en egen klient for Opera og for Amiga (AmIRC).

IRC-nettverk

EFnet (Eris Free Network) regnes som det største av nettverkene med rundt 32 000 brukere, over 15 000 kanaler og 44 tjenere, hovedsakelig i EU og USA (oktober 2013). Ulemper er at nettverket regnes som det seneste med til tider har store forsinkelser, det har dårlige forbindelser og mye datasnoking.
Undernet benyttes av rundt 50 000 brukere og 11 000 kanaler (2011). De rundt 19 tjenerne er plassert i EU, USA, Canada og Australia. Andre store nettverk er DALnet, IRCnet, Freenode og QuakeNet. Av mindre nettverk kan nevnes galaxynet, bestnet, AnotherNet, Red Brasil og ChatNet.

IRC-kanaler

Navnene på IRC-kanalene har formen #kanalnavn. De har et varierende antall besøkende med én eller flere moderatorer som skal passe på at kanalens regler blir etterfulgt. Kanalene kan være ment for generell snakk, for brukere fra et enkelt land eller en by eller ulike aldersgrupper. Andre kanaler tar for seg spesielle temaer (som for eksempel utdanning, politikk, religion, familie og kjeledyr) eller seksuelle preferanser og legninger. Kanaler på QuakeNet har blitt spesielt populære blant brukere av enkelte typer videospill, mens ulike språkversjoner av Wikipedia har egne kanaler på Freenode (som for eksempel #wikipedia-no og #wikipedia-en). På de fleste nettverkene kan brukere selv opprette sine egne kanaler.

Popularitet

Bruken av IRC har gått gradvis ned siden 2004/2005. De fire store nettverkene (Undernet, EFnet, IRCnet og Quakenet) hadde da over hundre tusen brukere daglig, med Quakenet som den største med over to hundre tusen brukere. I 2011 var Quakenet det eneste nettverket med over hundre tusen brukere.
EFnet har i 2013 i gjennomsnitt nesten 35 000 daglige brukere.
Flamsk (språk)

Historie

Språket stammer fra det tidligere grevskapet Flandern, det vil si provinsene som i dag heter vest- og øst-Flandern, området Zeeuws-Vlaanderen som er en del av den nederlandske provinsen Zeeland og dessuten Fransk-Flandern.
Det flamske skriftspråket, som var basert på den levende flamske dialekten av det nederlandske språket, beholdt helt frem til starten av 1900-tallet den eldre nederlandske rettskrivningen. Eksempler på dette var «ae» for «lang a», «y» for diftongen «ij» som opprinnelig var «lang i». Dette skriftspråket ble i løpet av 1900-tallet helt vasket bort og erstattet med et standardnederlandsk skriftspråk. 
En flamsk lingvist, poet og historiker ved navn Willems kjempet lenge for en felles rettskrivning mellom flamsk og nederlandsk. Han hevdet at forskjellen mellom dialektene bare var marginal. Dette resulterte i en sammenslåing av de to skriftspråkene på språkkongressen i Gent i 1841. Frem til 1841 var ordbøkene kalt «Flamsk», men ble etter dette gjort om til nederlandsk. Det nederlandske språket ble gjort offisielt i den nordlige delen av Belgia i 1938. Mange innbyggere i dette området snakket allerede den flamske versjonen av nederlandsk da dette skjedde.
152. forsyningsbrigade

152. forsyningsbrigade (russisk 152-я бригада материального обеспечения) er en russisk forsyningsbrigade underlagt 20. armé og forlagt til Liski.
Peter Egge

Familie

Peter Egge hadde slektsbånd både på mors- og farssiden fra Steinkjerområdet.
Hans far, Olaus Egge, var født på plassen Eggeskogen på gården Egge, opphavet til familienavnet.
Moren hans, Oline Wibe, var fra gården Kjørås i Ogndal. Han var gift med Anna Svendsen (1872 – ?). Sammen hadde de barna Asta Egge, Ørnulf Egge og Randi Egge.

Flytting til Oslo

Peter Egge flyttet til Oslo i 1899 etter hvert som forfatterkarrieren skjøt fart. Etter dette bodde han aldri fast i Trøndelag. Han var formann i Den norske forfatterforeningen fra 1913-1916 og i 1935, samt formann i Det litterære råd i 1920 og 1929. 
Egge skrev noveller og skuespill, men det var særlig romaner han beskjeftiget seg med. I 1916 fikk han kunstnerlønn.
I 1918 ble hans skuespill Kjærlighed og Venskab fra 1904 oppført som turnerende forestilling; Guri Stormoen hadde sin skuespillerdebut i denne oppsetningen.

Modeller fra virkeligheten

I sine bøker brukte han modeller fra virkeligheten, men endret navnene. 
I boken Han og hans døtre (1928) er det eksempelvis grosserer Olai Strømsem og hans døtre, som bodde i Fjordgata 33, som er modeller. Gården som er kalt Liljendal i boken, er i virkeligheten Falkenborg gård i Trondheim (Falkenborgvegen 26), som ble bygget i 1777 av Peter Falck i Trondheim. Strømsem kjøpte gården i 1880, som siden har vært i hans barnebarn Fredrik von der Lippes families eie.

Biografier

Den danske litteraten Cai M. Woel utga i 1929 biografien *"Peter Egge"*. Etter at Egge hadde utgitt sine erindringer i fire bind, sendte han dem til Cai M. Woel med følgende daterte inskripsjon: "Til Cai M. Woel med vennlige hilsener fra Peter Egge".
I 1949 utga Borgny Sofie Jystad boken Peter Egge og hans trønderromaner.

Minnesmerker og æresbevisninger

En stor plass i Trondheim er oppkalt etter ham, Peter Egges plass. En gate i Steinkjer har fått navnet Peter Egges gate.
I 2008 skrev trondheimsbandet The Beards en sang om Peter Egge.
Lovö kyrkallé

Lovö kyrkallé er en landevei og allé på Lovön i Ekerö kommune. Allén strekker seg i en rett linje fra Grindstugan på Drottningholms slottsområde i øst til Lovö kyrka i vest, en strekning på cirka 1800 meter. Omtrent halve veistrekningen fram til Lovö skogskyrkogård inngår i verdensarven Drottningholm.

Historikk

Lovö kyrkallé fikk sin nåværende utforming på 1750-tallet i forbindelse med byggingen av Kina slott og at Kantongatan med sine bygninger ble anlagt. Den ble utformet som en snorrett allé med plantede lindtrær og siktlinje. Før den nåværende Ekerövägen ble trukket gjennom slottsparken endte dagens Lovö kyrkallé ved det nordvestre hjørnet av barokkparkens lindeallé.
På et forslag til ny parkutforming utført av Carl Fredrik Adelcrantz i 1777 ser man alléen som en sentralakse i et tenkt parkanlegg der flere parkveier stjerneformet og symmetrisk stråler ut i alle himmelretninger. Adelcrantz’ forslag ble aldri gjennomført, det samme skjedde med Fredrik Magnus Pipers generalplan fra 1797, der han tegnet et engelsk hageanlegg med kanaler, sjøer, øyer og slingrende parkveier like nord for alléen, omtrent der den nåværende Ekerövägen krysser Lovö kyrkallé. På Pipers plan vises Kantongatans bygninger langs alléens vestre side.
Fram til begynnelsen av 1900-tallet kunne Drottningholms slottsområde nåes også via en vestre innfart fra nåværende Ekerövägen og kirkealléen. Den vestre inngangen var sperret av en bom, derför ble den også kalt Cantonbommen. Her ble det i 1846-1847 bygd et lite bolighus for bomvakten; Grindstugan.
Unterinntal

Unterinntal («Nedre Inndalen») er den tyrolske delen av dalen til Inn mellom Innsbruck og den tyske grensen. Dalen strekker seg østover fra Innsbruck og bøyer nordover ved Kufstein, før Inn krysser grensen til Bayern. De viktigste byene i Unterinntal mellom Innsbruck og Kufstein er Hall in Tirol, Schwaz, Jenbach, Rattenberg og Wörgl.
Innsbruck regnes av noen til Unterinntal, mens byen i andres øyne ligger mellom Ober- og Unterinntal. Sammen med Unterinntals sidedaler og de østlige delene av Nord-Tirol omtales dette landskapet som (Tiroler) Unterland. De aktuelle sidedalene er Zillertal, Alpbachtal og Wildschönau i sør samt de noe mindre Achen-, Brandenberger og Thierseetal i nord og Brixental og Sölland i øst. Også Leukental (med bl.a. Kitzbühel og St. Johann in Tirol) regnes til Unterland, selv om den ikke drenener mot Inn, men mot Chiemsee.
Lingvister opererer med en annen grense for Tiroler Unterland: De sydbairiske dialektene vest for Zillertal gjør bl.a. utstrakt bruk av «sj»-lyden, der standardtysk, mellombairisk samt dialektene øst for Zillertal bruker vanlig «s». (Eksempel: norsk har [du] = standardtysk hast [du] = unterländlersk håst = oberländlersk håscht.) Dermed ligger f.eks. byen Schwaz i Unterinntal, men språklig sett ikke i Unterland.
Trollfeltet under den kalde krigen

Trollfeltet under den kalde krigen handler om en rekke begivenheter der USAs president Ronald Reagan hadde til hensikt å bruke norsk gass som et økonomisk pressmiddel mot Sovjetunionen under den kalde krigen. På grunn av Trollfeltets størrelse på 750 km² kunne feltet erstatte sovjetisk gass på det europeiske markedet.

Trollfeltet i det nasjonale sikkerhetsrådet

I 1982 signerte president Ronald Reagan et nasjonalt sikkerhetsrådsdirektiv om vesteuropeiske lands kjøp av gass fra Sovjetunionen utover de avtalene som allerede forelå. Det het fra direktivet at USAs allierte skulle delta i utviklingen av vestlig energikilder, fortrinnsvis norske gassforekomster.
På 1980-tallet importerte Vest-Europa store mengder naturgass fra Sibir. Planen til Reagan-administrasjonen var at gass fra Trollfeltet skulle erstatte den sovjetiske gassen fra Sibir. På denne måten ønsket Reagan å gjøre Europa mindre avhengig av gass fra Sibir. I et intervju med det franske tidsskriftet Le Figaro fra 1984 sa Reagan at Sovjetunionen viet mer enn det dobbelte av sine økonomiske ressurser til opprustning enn amerikanerne. I tillegg sto petroleum for 20 % av deres valutainntekter. Reagan betraktet Sovjetunionens petroleumseksport som en del av våpenkappløpet mellom supermaktene. Den sovjetiske økonomien ble svakere og svakere utover 1980-tallet. I tillegg var oljeeksporten fra Sovjetunionen synkende. Gasseksporten var den eneste eksportnæringen som vokste i Sovjetunionen.
Imidlertid hadde de europeiske statene langtidskontrakter med Sovjetunionen som kompliserte situasjonen. Dyre kontrakter som innebar flere år med gassleveranser var lite fristende å annullere for energiselskapene, selv om USA truet med sanksjoner. I tillegg var målet at USAs allierte i Europa skulle gi avkall på billig gass til fordel for dyr Nordsjø-gass.

Norsk petroleumspolitikk i Washington D.C

Hans Henrik Ramm, statssekretær i Olje- og energidepartementet, ledet en norsk delegasjonen som møtte en komité som representerte Reagan-administrasjonen i Washington D.C i 1982 for å diskutere salg av gass fra Trollfeltet. I 1982 hadde ikke Trollfeltet blitt erklærte økonomisk drivverdig. Den amerikanske komiteen forsøkte likevel å fremskynde produksjonen fra Trollfeltet. Komiteen foreslo at amerikanske myndigheter kunne presse amerikanske petroleumsselskap til å bidra til at produksjonen kunne starte tidligere, en akselerering av utbyggingen.
Til tross for press fra komiteen var Ramm klar på at byggingen av Troll-plattformen ville ta lenger tid enn det komiteen håpet på. Det var likevel vanskelig for komiteen å forstå nordmennenes langtids-perspektiv på Troll-prosjektet. Komiteen så heller ingen grunn til at man ikke kunne signere avtaler om gassleveranser som ville strekke seg tiår inn i fremtiden så lenge det ville forhindre nye gass-avtaler mellom Sovjetunionen og Europeiske allierte.
Rekombinasjon (genetisk algoritme)

Ett punkts rekombinasjon

Ett punkt i begge foreldrenes tekststrenger er valg og all data bak dette punktet blir kombinert på ny og danner på denne måte avkom.

To punkts rekombinasjon

Svært lik som ett punkts rekombinasjon, men her blir genene mellom de to valgte punktene kombinert.
Oluf Steen

Familie

Han var sønn av farger Oluf Martin Steen og Kristiane Sandstad.
Corennys

Utseende

Middelsstore (13-19 millimeter), slanke, matt brunlige eller rødlige trebukker. Antennene er mørke, noe kraftige, kan være litt sagtakkede og kortere enn kroppen. Pronotum er klokkeformet med en kort men nokså dyp midtfure, dekkvingene omtrent jevnbrede. Beina er svarte, middels lange, lårene litt fortykkede.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt i Øst- og Sørøst-Asia (India, Myanmar, Thailand, Laos, det sørlige Kina, Taiwan, Japan).
Canada Free Press

Historie

Canada Free Press ble etablert i 1997, og ble fra 2004 utgitt daglig. Judi McLeod har vært redaktør siden oppstarten. Hun var tidligere en spaltist i Toronto Sun, og arbeidet for Kingston Whig Standard og tidligere Brampton Daily Times. Arthur Weinreb er medredaktør.
Canada Free Press har over 100 skribenter og spaltister rundt omkring i verden, inkludert:  Hamid Mir, Alan Caruba, Henry Lamb, Salah Uddin Shoaib Choudhury og Cliff Kincaid.
Rhyssemus

Utseende

Små (ca. 3 millimeter) gjødselbiller, forholdsvis slanke med kraftige bein, antennene ender i en vifte. Slekten minner mye om slekten Psammodius, men har mer avlang kroppsform. Kroppen er mer eller mindre sylindrisk og avlang. Pronotum har dype tverrfurer. Dekkvingene har fine punktrader. Beina er utviklet til korte men kraftige gravebein. Larvene er såkalte scarabaeiforme larver, fete og hvite, mer eller mindre C-formede, med en kraftig hodekapsel, kraftige men ikke spesielt store kjever og tre par korte, kraftige bein.

Levevis

Disse billene har larver som utvikler seg i møkk, noen arter også i kompost. De graver gjerne i løs jord, men er ikke så dyktige gravere som artene i Scarabaeinae. Svært mange av artene i denne gruppen har gått tilbake og blir i dag regnet som truede, trolig mest på grunn av endrede driftsformer i husdyrholdet.

Utbredelse

Slekten er utbredt i Palearktis, med mange arter i Sør- og Mellom-Europa.
Einar Smith

Familie

Einar Smith var sønn av kjøpmann Jens Emil Smith (født 29. oktober 1820 i Christiania, død 22. august 1868 samme sted) og Ingeborg Birgitte (Bergitte) Olsen (født 28. september 1818 i Christiania).
Han var bror av operasangerinnen Anna Smith og halvbror av arkitekten Ove Ekman.

Arkitektpraksis

I 1890 startet han arkitektkontoret Ekman & Smith sammen med halvbroren Ove Ekman. Omkring år 1910 utvidet de praksisen da Carl Michalsen ble tatt opp som kompanjong. Kontoret ble da hetende Ekman, Smith & Michalsen.
Fra 1923 ble Carl Michalsens sønn Eystein Michalsen tatt opp i firmaet, som drev videre som arkitektkontoret Michalsen, Smith, Michalsen i Oslo. Sammen med Kristian Biong tegnet de Den norske Creditbanks bygning i Oslo (1923–26).
Bergen stasjon

Bergensbanen

Bergensbanen er en jernbane mellom Bergen og Oslo
Allerede i 1870 ble det lagt frem et forslag om å anlegge en jernbane mellom Bergen og Oslo. Men en avgjørelse kom ikke før i 1894, etter en lengre diskusjon om hvilken rute jernbanelinjen skulle ha. Særlig i Sogn var støtten for en fjordlinje sterk. Sogningene ønsket jernbane over Hemsedalsfjellet eller over Filefjell til Lærdal, eller en jernbanelinje ned Aurlandsdalen til Aurland. Også en linje langs Hardangerfjorden var diskutert.
Men til slutt var det høyfjellsruten som vant fram. Fridtjof Nansens erfaringer om geografien fra sin skitur over fjellet i 1884 var delaktig i fastleggingen av ruten. Først ble bare den første biten mellom Voss og Taugevatn godkjent av Stortinget, men i 1898 ble resten av linjen også godkjent.

Vestlandsbanen

Vestlandsbanen er en planlagt jernbane mellom Bergen og Stavanger.
Da Bergensbanen mellom Bergen og Oslo ble åpnet i 1909 medførte det en radikal endring i reisetiden mellom Norges to største byer. I så måte følger høyhastighetsringen en lang tradisjon.
Den sørlige lokaliseringen av Bergensbanen skyldes samordningen med Vestlandsbanen. Lengst mulig felles trasé gir lavere
totalkostnad og optimalt knutepunkt for trafikk mellom Bergensbanen og Vestlandbanen. Gevinsten av denne traséføringen er
muligheten for en stasjon på Nesttun slik at hele Bergen sør får kort vei til stasjon.
Melanis

Utseende

Små til middelsstore, svarte sommerfugler, vingene med røde eller gule flekker og/eller bånd. Fargene er ganske karakteristiske hos denne slekten.

Levevis

Disse sommerfuglene lever i skog.
Larvene utvikler seg på trær i gruppen Mimosoideae (erteblomstfamilien, eller mimosafamilien).

Utbredelse

Slekten er utbredt i Mellom- og Sør-Amerika, mot nord til det sørlige Texas.
Alex Pettyfer

Tidlig liv

Pettyfer ble født i Stevenage i Hertfordshire, og er sønn av skuespiller Richard Pettyfer og den tidligere fotomodellen Lee Robinson. Han har også en yngre halvbror, James Ireland, fra sin mors ekteskap med eiendomsutvikleren Michael Ireland. Forfatteren av boken Stormbreaker, Anthony Horowitz, beskrev Pettyfer som en person som kom fra «en bemerkelsesverdig samling gener». Pettyfer begynte sin karriere som barnemodell i en alder av syv år, og var modell for blant annet Gap etter at han møtte Ralph Lauren i en lekebutikk i New York.

Karrière

I 2005 fikk Pettyfer sin profesjonelle skuespillerdebut etter at han avsluttet sin modellkarriere og opptrådte i den britiske TV-produksjonen av Tom Brown's Schooldays, der han spilte hovedrollen som «Tom Brown». Han fikk positive kritikker for rollen. I juni 2005 fikk han sin til i dag mest framtredende rolle, som MI6s tenåringsspion «Alex Rider» i filmen Stormbreaker, basert på romanen av Anthony Horowitz. Han var én av 500 som var på audition til rollen. Pettyfer valgte å opptre i Stormbreaker framfor den kommende filmen Eragon, siden Stormbreaker skulle spilles inn i England og på Isle of Man, mens Eragon skulle spilles inn i Tsjekkia, og Pettyfer har flyskrekk. Stormbreaker hadde premiere den 21. juli 2006 i Storbritannia, og den 13. oktober 2006 i Norge.

Personlig liv

Pettyfer, som har beskrevet seg selv om «atletisk», bor i Windsor i Berkshire, og går på Shiplake College ved Henley-on-Thames i Oxfordshire.
Etter at Pettyfer fullførte innspillingen av Stormbreaker, nektet han å diskutere filmen med noen på skolen, og henviste til et råd han hadde fått fra sin medskuespiller i filmen, Ewan McGregor, om at han skulle skille klart mellom profesjonelt og privatliv. Pettyfer har i etterkant valgt å slutte på skolen for å konsentrere seg om filmkarrieren i tillegg til å studere drama på heltid.
Rhinaspis

Utseende

Middelsstore, avlange, mørkt bronsefargede oldenborrer. Pronotum har rette bakhjørner og er parallellsidig i den bakre tredjedelen, foran dette rundet tilsmalnet.

Utbredelse

Slekten er utbredt i Sør-Amerika (Argentina og Brasil).
Afronemoura spinulata

Utseende

Små, mørke steinfluer. Et karakteristisk kjennetegn er at baklårene er svært kraftige.

Levevis

Artene kan finnes i en rekke forskjellige ferskvanns-lokaliteter, men foretrekker kaldt og oksygenrikt vann. Noen arter lever på steiner som blir overskylt av fossefall eller stryk, andre lever i elver eller innsjøer. Nymfene eter døde planter og dødt, organisk materiale og gjennomfører utviklingen på ett år. De har sterke bein og kan krype opp loddrette overflater, også mot en kraftig vannstrøm. De voksne fluene kan hoppe ved hjelp av sine kraftige baklår, noen arter flyr også godt. De tar trolig næring til seg.
Oxypelta

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar.
Stockholms stadsbibliotek

Stockholms stadsbibliotek er Stockholms hovedbibliotek. Bygningen, som ble innviet i 1928 er tegnet av arkitekten Gunnar Asplund, og regnes som et hovedverk fra perioden. Det runde bygget ligger i krysset mellom Sveavägen og Odengatan i Vasastaden.
Konkurranse om et tilbygg ble utlyst sommeren 2006, og i november 2007 ble det kjent at forslaget Delphinium av Heike Hanada hadde vunnet. Det er imidlertid ikke tatt noen beslutning om bygging, og i diskusjonen som pågår har mange tatt til orde for et helt nytt hovedbibliotek.
Landbruksmegler

En landbruksmegler er en kvalifisert og konsesjonert megler (person eller virksomhet) som kjøper og selger gårdsbruk.
Tollboden (Stavanger)

Tollboden i Skansegaten 2 i Stavanger ligger ved Vågen.

Historie

Stavangers Gamle Tollbod ble etterhvert for liten, og den nye tollboden ble oppført i årene 1904-05 etter tegninger av bergensarkitekten Schak Bull. Tollboden – som består av kontorbygning i to og en halv etasjer og en lavere pakkhusbygning – var først ferdig innredet og klar til bruk i 1906.
Tollboden er utført i en jugendstilsvariant med i et enkelt nyromansk stiluttrykk. Bygningen er sammensatt til en asymmetrisk helhet av volumer av varierende størrelse, der enkelte fasadepartier er symmetrisk komponert. Den pussede teglbygningen hviler på en tung steinsokkel hvis materialbruk er videreført i inngansportalene. Vindusomrammingene er enkel med rød tegl, og samme materiale går igjen i den romanske gesimsen.
På hovedfasaden står årstallet 1905 med store røde tall av smijern, på begge sider av Kong Haakon VIIs monogram. Over hovedinngangen er innskriften TOLDBOD hugget i sten. Tollboden ble rehabilitert og ominnredet på 1990-tallet.
Re

Historie

Re kommune ble opprettet 1. januar 2002 da de to kommunene Våle og Ramnes slo seg sammen. Re var det best kjente stedsnavnet i den nye kommunen, derfor ble Re valgt som kommunenavn. 
Slagene på Re i 1163 og 1177 omtales i Snorre Sturlasons Heimskringla. Den avslutter med en skildring av slaget på Re mellom kong Magnus Erlingson og birkebeinerkongen Øystein Øysteinson. Området slaget stod på, antas å ligge mellom kirken og prestegården i Ramnes. Nøyaktig hvor i Ramnes-kampene skal ha foregått, har imidlertid lenge vært uklart, men arkeologiske funn gjort av Kjersti Jacobsen i 2010-2013 på et jorde på gården Søndre Linnestad tyder på at slaget på Re i 1163 har foregått et sted nærmere Linnestad øst for Ramnes kirke.

Samfunn

Gratisavisen ReAvisa ble etablert i 2008.
I tillegg til Re videregående skole og Revetal ungdomsskole har kommunen fire offentlige barneskoler fordelt på seks skolekretser: Kirkevoll, Røråstoppen, Ramnes og Solerød skoler. Fon skole ble nedlagt sommeren 2009. Elever fra Vivestad skolekrets går på skole i nabokommunen Sandefjord. Den private grunnskolen Bjerkely skole drives av Det evangelisk-lutherske kirkesamfunn.

Kirker

I Re er det tre middelalderkirker av stein. De ble bygd i romansk stil (rundbuestil) på 1100-tallet.

Tusenårssted

Kommunen er dannet av de tidligere Våle og Ramnes kommuner, og har to tusenårssteder. 
I gamle Ramnes kommune er Mølledammen og områdene omkring tusenårssted. Området er under regulering. Kulturtjenesten vil i løpet av våren 2006 sette opp to minnetavler over slaget på Re ved kirken. De er tenkt å inngå i tusenårsstedet ved Mølledammen og kan eventuelt flyttes dit senere.
Gamle Våle kommunes tusenårssted er Våle prestegård.
Østerås kjøpesenter

Østerås Kjøpesenter ligger på Østerås i Bærum.
Østerås kjøpesenter ble åpnet i 1968. Østerås kjøpesenter har 23 butikker under samme tak, samt vinmonopol, legesenter og treningssenter.
Butikkarealet er i dag på 6 200 m². Betydelige investeringer er foretatt de senere årene. Senteret er både utvidet og bygd om i tre etapper. Det siste nye var introduksjonen selvbetjent vinmonopol. I 2003 ble det installert en heis fra første etasje til underetasjen.
Senteret var tidligere eid av Ragde Eiendom, en eiendomsutvikler som forvalter over 95 000 m² næringslokaler. ShopIn overtok Østerås Kjøpesenter den 1. september 2007. ShopIn gikk konkurs i januar 2011 med en gjeld på 290 millioner kroner. En av dem som tapte penger i forbindelse med konkursen var John Carew.
Jihad salafi

Jihad salafi, eller salafistisk jihadisme er en retning innen Salafi-islam som støtter voldelig jihad. Begrepet ble skapt av forskeren Gilles Kepel for å beskrive tilhengere av Salafi som begynte å utvikle en interesse for voldelig jihad på midten av 1990-tallet. Utøvere blir ofte referert til som Salafi jihadis eller Salafi jihadister. Journalist Bruce Livesey estimerer tilhengerne til mindre enn 1 prosent av verdens 1,9 milliarder muslimer. Andre beregner prosentandelen til å være betydelig høyere, men det er ingen autoritative målinger på forekomsten av voldelig jihadisme i den muslimske befolkningen.